নোট বাতিলের ভোগান্তিকে সরিয়ে অগুস্তা দুর্নীতিকে সামনে আনতেই নরেন্দ্র মোদীর সরকার ফের সিবিআইকে রাজনৈতিক ভাবে ব্যবহার করছে বলে অভিযোগ তুললেন বিরোধীরা। আর এ ক্ষেত্রে সরকারের উদ্দেশ্য বিরোধী ঐক্যে ফাটল ধরানো। আবার অগুস্তা দুর্নীতিতে ধৃত প্রাক্তন বায়ুসেনা প্রধান এস পি ত্যাগীকে শনিবারই চার দিনের জন্য সিবিআই হেফাজতে রাখার নির্দেশ দিল দিল্লি আদালত। আদালতে সিবিআইয়ের আইনজীবী অবশ্য ধৃতদের ১০ দিন হেফাজতে চেয়ে বলেছিলেন— ঘুষের টাকা যে ত্যাগীদের কাছে গিয়েছে সে বিষয়ে প্রমাণ রয়েছে। বিদেশ থেকে কোন পথে টাকা এসেছে তা জানার জন্যই ধৃতদের ১০ দিন সিবিআই হেফাজতে রাখা দরকার। যদিও সেই আবেদন আংশিক খারিজ করে দিয়ে ১৪ ডিসেম্বর ত্যাগীর সঙ্গেই ওই মামলায় ধৃত গৌতম খেতান ও বায়ুসেনা প্রধানের পিসতুতো ভাই সঞ্জীব ওরফে জুলি ত্যাগীকেও আদালতে পেশ করার নির্দেশ দেন বিচারপতি। তবে যে ভাবে শীতকালীন অধিবেশন চলাকালীন প্রাক্তন বায়ুসেনা প্রধানকে গ্রেফতার করা হল, তার পিছনে রাজনৈতিক উদ্দেশ্য রয়েছে বলে মনে করছেন বিরোধীরা। নোট বাতিল প্রশ্নে যে ভাবে বিরোধীরা এক জোট হয়ে সরকারকে ঘিরে ধরেছে, তাতে স্পষ্টতই অস্বস্তিতে বিজেপি। প্রধানমন্ত্রী ডিসেম্বরের মধ্যে পরিস্থিতি স্বাভাবিক হওয়ার আশ্বাস দিয়েছিলেন। এক মাস পরেও যে ভাবে মানুষকে ব্যাঙ্ক ও এটিএমের লাইনে দাঁড়াতে হচ্ছে তাতে অশনি সঙ্কেত দেখছেন বিজেপি নেতৃত্ব। মানুষের সেই দুর্দশাকে মূলধন করে বিরোধীদের লাগাতার যুথবদ্ধ আক্রমণে মুখ পুড়ছে সরকারের। তাই আক্রমণের ঝাঁঝ কমাতে বিরোধী জোটের অক্ষকে আড়াআড়ি ভাঙতে এই সময়ে বায়ুসেনা প্রধানকে গ্রেফতার করা হয়েছে বলেই মনে করছেন তাঁরা। নোট বাতিলের প্রশ্নে কেন্দ্র-বিরোধী লড়াইয়ে শুরু থেকেই সরব ছিল তৃণমূল। সেই আন্দোলনে নামে কংগ্রেসও। ফলে আন্দোলনের ধার ও ভার উভয়ই বাড়ে। পশ্চিমবঙ্গে বিধানসভা নির্বাচনের তিক্ততা ভুলে ফের কাছে আসার ইঙ্গিত দিতে শুরু করেছে কংগ্রেস ও তৃণমূল। অথচ মে মাসেই ছবিটি ছিল সম্পূর্ণ ভিন্ন। কেন না তত দিনে ইতালির আদালত ওই মামলার রায়ে উল্লেখ করে, ওই চুক্তির পিছনে ভারতের একটি রাজনৈতিক পরিবারের প্রভাব রয়েছে। উঠে আসে ‘এ পি’ বলে এক ভারতীয় নেতার নামও। বিজেপির দাবি, ওই পরিবার হল গাঁধী পরিবার, আর আর ‘এ পি’ হলেন সনিয়া গাঁধীর রাজনৈতিক সচিব আহমেদ পটেল। বিজেপির সুরেই সে সময়ে কংগ্রেসের ভূমিকা নিয়ে সংসদে সরব হয়েছিল তৃণমূলও। তৃণমূলের সাংসদ সুখেন্দুশেখর রায় রাজ্যসভায় বারবার ‘গাঁধী’ নাম উল্লেখ করায় বহিষ্কৃত পর্যন্ত হন। তাতেও দমেননি তিনি। দু’দিন বাদেই ফের ‘চোর মাচায়ে শোর’ বলে পরোক্ষে সনিয়া ও রাহুল গাঁধীকে আক্রমণ শানিয়েছিলেন সুখেন্দুশেখর। রাজ্যসভায় সুখেন্দুবাবু জানতে চান, ইতালির আদালতের বয়ানে ‘এ পি’ বলে যার কথা বলা হয়েছে, সেই আত্মানন্দ পরমানন্দটি কে? রাজ্যসভার অন্য দলগুলি কংগ্রেসের পাশে দাঁড়ালেও তৃণমূলের অবস্থানে সে সময়ে খুশি ছিল বিজেপিও। এমনকী সুখেন্দুর বহিষ্কারের সিদ্ধান্তের প্রতিবাদে তাঁর হয়ে গলা চড়াতে দেখা যায় বিজেপি সদস্যদেরও। বিরোধী দলগুলি মনে করছে, অতীতে এ বিষয়ে তৃণমূলের অবস্থান কী ছিল তা মনে করিয়ে দিতেই এ ভাবে অগুস্তা কাণ্ডকে এই সময়ে বিজেপি উস্কে দিয়েছে। উদ্দেশ্য অগুস্তা দুর্নীতি নিয়ে কংগ্রেস ও তৃণমূলের মধ্যে দূরত্ব সৃষ্টি করা। কংগ্রেস অবশ্য বলছে, প্রকৃত তদন্ত হলেই বেরিয়ে আসবে যে অটলবিহারী বাজপেয়ীর আমলেই ইতালির সংস্থা ফিনমেকানিকা-কে বরাত পাইয়ে দিতে শর্ত পরিবর্তন করা হয়েছিল। আসলে বিজেপি নোট বাতিলের বিষয় থেকে নজর ঘোরাতে রাজনৈতিক উদ্দেশ্যে সিবিআইকে ব্যবহার করছে। চাইছে জোটের ঐক্য ভাঙতে। প্রশান্ত ভূষণেরও অভিযোগ, ‘‘নোট বাতিল নিয়ে নজর ঘোরাতেই এই গ্রেফতারি।’’ বিজেপির মুখপাত্র জাফর ইসলাম অবশ্য অভিযোগ উড়িয়ে দিয়ে বলেন, ‘‘ইউপিএ-র দশ বছরের শাসনকাল দুর্নীতিতে ভরা। সিবিআই নিজেদের কাজ করছে। এই বিষয়ে দলের অবস্থান স্পষ্ট। প্রতিরক্ষা মন্ত্রী মনোহর পর্রীকর ইতিমধ্যেই জানিয়েছেন, ‘‘ইতালীয় আদালতের রায়ে যাঁদের নাম উঠে এসেছে, তাঁদের বিরুদ্ধে তদন্ত হবে। দুর্নীতির পিছনে যারা রয়েছেন, যারা সমর্থন করেছেন, আর যারা মুনাফা লুটেছেন— কেউই ছাড়া পাবেন না।’’ তৃণমূলের রাজ্যসভা সাংসদ সুখেন্দুশেখর রায় বলেন, ‘‘এ বিষয়ে দলে কোনও আলোচনা হয়নি।’’ তবে তৃণমূল সূত্রে দাবি করা হয়েছে, এই মুহূর্তে কংগ্রেসের সঙ্গে জোট বেঁধে যে ভাবে সরকারকে চেপে ধরা হয়েছে সেই অবস্থান থেকে ফেরত আসার প্রশ্ন নেই। সরকার অগুস্তা কেলেঙ্কারি সামনে এনে জোট ভাঙার কৌশল নিলেও সেই ফাঁদে পা দেবে না তৃণমূল। দলের এক সাংসদের ব্যাখ্যা, ‘‘রাজনীতিতে সময়জ্ঞান হল সব থেকে গুরুত্বপূর্ণ বিষয়। দল যখন অগুস্তা প্রশ্নে কংগ্রেসকে আক্রমণ করেছিল তখন রাজ্যে নির্বাচনের হাওয়া ছিল। পশ্চিমবঙ্গে ভোট প্রচারে গিয়ে সনিয়া মমতার বিরুদ্ধে সরব হয়েছিলেন। এমনকী দলনেত্রীর সততা নিয়ে প্রশ্ন তোলা হয়েছিল। তাই আমাদেরও আক্রমণে যেতে হয়েছিল।’’ কিন্তু নোট বাতিলের আবহে বৈরিতার সেই চিত্রটি পাল্টে গিয়েছে। দলের কথায়, গোটা দেশে অঘোষিত আর্থিক জরুরি অবস্থা জারি হয়েছে। অর্থনীতি বিপর্যস্ত। এই সময়ে অগুস্তা নয়, অর্থনীতির করুণ চিত্রটাই প্রধান্য পাবে।